Diari Oficial de la Generalitat Valenciana


Sumari del DOGV 4693, del 17-02-2004 (2004/1506)

RESOLUCIÓ de 26 de gener de 2004, de la Direcció General d'Indústria i Investigació Aplicada, per la qual s'establixen les bases de les convocatòries ordinàries dels exàmens teoricopràctics a què es referix el capítol V de l'Orde de 23 d'abril de 1997 de la Conselleria d'Ocupació, Indústria i Comerç i s'aprova el calendari de presentació de sol·licituds per a l'admissió a les esmentades proves per a l'any 2004.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2004/01/26/(1)/dof/vci/html**

### Dades del document

Número de DOGV
:   4693

Data del DOGV
:   17-02-2004

Secció del DOGV
:   I. DISPOSICIONS GENERALS

Número del document
:   2004/1506


Data del document
:   26-01-2004

Organisme emissor
:   Conselleria d'Indústria, Comerç i Turisme

Tipus de document
:   Resolució

Correcció d'errades

Anàlisi jurídica

 Descriptors 

:   * caldera
    * instal·lació sanitària
    * material d'elevació
    * gas natural
    * calefacció
    * instal·lació frigorífica
    * reconeixement de títols
    * climatització
    * examen
    * energia elèctrica
    * manipulació

RESOLUCIÓ de 26 de gener de 2004, de la Direcció General d'Indústria i Investigació Aplicada, per la qual s'establixen les bases de les convocatòries ordinàries dels exàmens teoricopràctics a què es referix el capítol V de l'Orde de 23 d'abril de 1997 de la Conselleria d'Ocupació, Indústria i Comerç i s'aprova el calendari de presentació de sol·licituds per a l'admissió a les esmentades proves per a l'any 2004. [2004/F1506]
  
La Resolució de 29 d'abril de 2003 de la llavors Direcció General d'Indústria i Energia (DOGV núm. 4.494, de 7 de maig del 2003), aplicable durant 2003, va significar, a la vista dels comentaris i suggeriments rebuts dels diferents sectors implicats i dels resultats obtinguts, un notable avanç tant per als ciutadans, participants de les proves, com per a l'administració, gestora dels procediments associats a estes.
  
Continuant amb la mateixa filosofia, i a fi de continuar aconseguint els objectius que en l'exposició de motius de l'esmentada resolució es van indicar, així com perfeccionar tots aquells aspectes susceptibles de millora que han sigut posats de manifest per les parts o través de l'experiència adquirida, es dicta la present resolució, en què cal ressaltar com a principal novetat respecte a la de l'any passat la inclusió, per primera vegada, de les proves per a l'obtenció dels carnets d'«operador de grua torre (gruista)» i «operador de grua mòbil autopropulsada», d'acord amb les dues resolucions de 7 d'octubre de 2003 d'esta Direcció General (DOGV núm. 4.610, de 17 d'octubre del 2003) dictades sobre estos. A més, per al cas dels gruistes, i amb independència que puguen establir-se durant eixe mateix període altres convocatòries extraordinàries, tant per a esta especialitat com per a les altres, s'ha vist convenient establir-ne quatre per a l'any 2004, a la vista del significatiu nombre de persones amb pràctica en l'operació d'este tipus de màquines que ja han acreditat davant dels Serveis Territorials d'Indústria l'experiència a què es referix la disposició transitòria única de la mencionada Resolució de 7 d'octubre de la Direcció General d'Indústria i Investigació Aplicada, i que per tant, poden accedir als exàmens superant un curs de duració reduïda, facilitant-se amb això l'accés a este nou carnet per als interessats que es troben en esta situació, al reduir-se el temps que transcorre entre la formació obligatòria rebuda i l'acreditació davant de l'administració dels coneixements posseïts.
  
Així mateix, les bases contemplen els exàmens teoricopràctics per a l'obtenció del Certificat de Qualificació Individual en Baixa Tensió, en les seues dues categories, Bàsica i Especialista, i nou modalitats d'esta última, ajustant-se al que preveu el Reial Decret 842/2002, de 2 d'agost, pel qual s'aprova el Reglament Electrotècnic per a Baixa Tensió (BOE núm. 224, de 18 de setembre de 2002), i substituint amb això a les proves que es venien realitzant fins a la data conforme al Decret 2.413/1973, de 20 de setembre, derogat pel primer.
  
En virtut de les facultats atorgades per la disposició final primera de l'Orde de 23 d'abril de 1997, de la Conselleria d'Ocupació, Indústria i Comerç, per la qual s'actualitza el procediment per a l'obtenció del carnet professional que autoritza la instal·lació, manteniment i altres activitats en matèria de seguretat industrial en l'àmbit de la Comunitat Valenciana (DOGV núm. 2.985, de 6 de maig de 1997) i el Decret 117/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Indústria, Comerç i Turisme (DOGV núm. 4.543, de 14 de juliol de 2003), esta Direcció General d'Indústria i Investigació Aplicada, resol:
  
Primer
  
Establir les bases de les convocatòries dels exàmens teoricopràctics a què es referix el capítol V de l'Orde de 23 d'abril de 1997 de la Conselleria d'Ocupació, Indústria i Comerç, per a l'obtenció dels carnets professionals o certificats de qualificació individual que autoritzen la instal·lació, manteniment i altres activitats en matèria de seguretat industrial en l'àmbit de la Comunitat Valenciana, les quals figuren en l'Annex I de la present resolució i que regiran durant l'any 2004.
  
Segon
  
Aprovar el calendari per a l'any 2004, que figura en l'Annex II, per a la presentació de sol·licituds als efectes de ser admés a les proves assenyalades en el punt primer de la present resolució.
  
València, 26 de gener de 2004.- El director general d'Indústria i Investigació Aplicada: José Monzonís Salvia.
  
ANNEX I
  
Bases de les convocatòries
  
Les presents bases regiran en les convocatòries de les proves assenyalades en l'article 12 de l'Orde de 23 d'abril de 1997, de la Conselleria d'Ocupació, Indústria i Comerç per a l'obtenció dels carnets o certificats indicats en la base 1.
  
Base 1. Àmbit d'aplicació
  
Els carnets o certificats de qualificació individual, segons corresponga, següents:
  
AI Instal·lador de Calefacció i Aigua Calenta Sanitària.
  
CI Instal·lador de Climatització.
  
AM Mantenidor de Calefacció i Aigua Calenta Sanitària.
  
CM Mantenidor de Climatització.
  
FO Instal·lador de Llanterneria.
  
G1 Instal·lador de Gas IG-I.
  
G2 Instal·lador de Gas IG-II.
  
G3 Instal·lador de Gas IG-III.
  
G4 Instal·lador de Gas IG-IV.
  
IBTB Baixa Tensió. Categoria Bàsica.
  
IBTE 1 Baixa Tensió. Categoria Especialista, Modalitat: Sistemes d'automatització, gestió tècnica de l'energia i seguretat per a habitatges i edificis.
  
IBTE 2 Baixa Tensió. Categoria Especialista, Modalitat: Sistemes de control distribuït.
  
IBTE 3 Baixa Tensió. Categoria Especialista, Modalitat: Supervisió, control i adquisició de dades.
  
IBTE 4 Baixa Tensió. Categoria Especialista, Modalitat: Control de processos.
  
IBTE 5 Baixa Tensió. Categoria Especialista, Modalitat: Línies aèries o subterrànies per a distribució d'energia.
  
IBTE 6 Baixa Tensió. Categoria Especialista, Modalitat: Locals amb risc d'incendi o explosió.
  
IBTE 7 Baixa Tensió. Categoria Especialista, Modalitat: Quiròfans i sales d'intervenció.
  
IBTE 8 Baixa Tensió. Categoria Especialista, Modalitat: Làmpades de descàrrega en alta tensió, rètols lluminosos i semblants.
  
IBTE 9 Baixa Tensió. Categoria Especialista, Modalitat: Instal·lacions generadores de baixa tensió.
  
FR Instal·lador-Reparador Frigorista.
  
OC Operador Industrial de Calderes.
  
GT Operador de Grua Torre.
  
GMA Operador de Grua Mòbil Autopropulsada. Categoria A.
  
GMB Operador de Grua Mòbil Autopropulsada. Categoria B.
  
Base 2. Requisits dels candidats
  
2.1. Per a ser admesos a la realització de les proves els aspirants hauran de reunir els requisits següents:
  
2.1.1. Tindre complits els 16 anys i també plena capacitat d'obrar, excepte per a les especialitats d'«Operador de grua torre (gruista)», en la qual s'ha de ser major d'edat, i d'«Operador de grua mòbil autopropulsada», en la qual s'ha de tindre complits 18 anys en el moment de realitzar la sol·licitud del curs habilitador que es referix la base 2.1.2.
  
2.1.2. Acreditar posseir, o estar en condicions d'obtindre, la titulació mínima i/o, si és procedent, el certificat de superació d'un curs habilitador impartit per un centre autoritzat, que s'indica per a cada especialitat i categoria de carnet o certificat de qualificació individual en l'Annex I de la Resolució de 9 de gener de 1996 de la Direcció General d'Indústria i Energia (DOGV núm. 2.683, de 7 de febrer de 1996), i les seues posteriors modificacions:
  
- Per a les especialitats d'«Instal·lador de Calefacció i Aigua Calenta Sanitària», «Instal·lador de Climatització», «Mantenidor de Calefacció i Aigua Calenta Sanitària» i «Mantenidor de Climatització», les establides pel Reial Decret 1.751/1998, de 31 de juliol, pel qual s'aprova el Reglament d'Instal·lacions Tèrmiques en els Edificis i les seues Instruccions Tècniques Complementàries ITE i es crea la Comissió Assessora per a les Instal·lacions Tèrmiques dels Edificis, aplicable a la Comunitat Valenciana segons allò que s'ha disposat a la Resolució de 18 de juny de 2003, de la Direcció General d'Indústria i Energia, per la qual s'aprova la instrucció sobre els requisits per a obtindre els carnets professionals d'instal·lador-mantenidor de calefacció i aigua calenta sanitària (IMCA) i de climatització (IMCL) (DOGV Núm. 4.561, de 7 d'agost de 2003).
  
- Per a l'especialitat d'«Operador Industrial de Calderes», les establides en el punt segon de la Resolució de 6 de maig del 2002 de la Direcció General d'Indústria i Energia de la Conselleria d'Innovació i Competitivitat (DOGV núm. 4.250, de 16 de maig del 2002).
  
- Per a l'especialitat d'«Operador de grua torre (gruista)» les establides en el punt segon de la Resolució de 7 d'octubre de 2003, de la Direcció General d'Indústria i Investigació Aplicada de la Conselleria d'Indústria, Comerç i Turisme, per la qual s'incorpora l'especialitat de professional autoritzat denominada «operador de grua torre (gruista)» a les indicades en la disposició addicional segona de l'Orde de 23 d'abril de 1997 de la Conselleria d'Ocupació, Indústria i Comerç, i s'adapten els requisits i condicions generals establits en esta als canvis específics introduïts per la reglamentació tècnica que han de complir dits professionals (DOGV núm. 4.610, de 17 d'octubre de 2003).
  
- Per a l'especialitat d'«Operador de grua mòbil autopropulsada» les establides, d'acord amb la categoria corresponent, en el punt segon de la Resolució de 7 d'octubre de 2003, de la Direcció General d'Indústria i Investigació Aplicada de la Conselleria d'Indústria, Comerç i Turisme, per la qual s'incorpora l'especialitat de professional autoritzat denominada «operador de grua mòbil autopropulsada» a les indicades en la disposició addicional segona de l'Orde de 23 d'abril de 1997 de la Conselleria d'Ocupació, Indústria i Comerç i s'adapten els requisits i condicions generals establits en esta als canvis específics introduïts per la reglamentació tècnica que han de complir dits professionals (DOGV núm. 4.610, de 17 d'octubre de 2003).
  
- Per a l'especialitat de «Baixa Tensió» les establides, d'acord amb la categoria i, si és procedent, modalitat corresponent, en l'apartat b) del punt 4.2 de la ITC-BT-03 «Instal·ladors Autoritzats en Baixa Tensió» del Reial Decret 842/2002, de 2 d'agost, pel qual s'aprova el Reglament Electrotècnic per a Baixa Tensió (BOE núm. 224, de 18 de setembre de 2002).
  
Les equivalències entre les titulacions exigibles d'acord amb el paràgraf anterior i les que pogueren fer valdre els aspirants hauran de ser certificades, en tot cas, per l'autoritat educativa competent.
  
Quan les titulacions s'hagen obtingut en l'estranger s'haurà d'estar en possessió de la credencial que acredite la seua homologació a l'exigida per a cada carnet.
  
Els aspirants que, d'acord amb la legislació aplicable a cada cas, aporten certificats de superació de cursos de duració reduïda o que contemplen exempció de parts del temari d'estos en atenció a la seua pràctica professional en la matèria, hauran d'acompanyar l'oportuna acreditació relativa a la dita experiència.
  
2.1.3. Per a les especialitats d'«Operador de grua torre (gruista)» i «Operador de grua mòbil autopropulsada» la superació d'un examen mèdic en els termes indicats en el punt segon de les resolucions de 7 d'octubre de 2003, de la Direcció General d'Indústria i Investigació Aplicada de la Conselleria d'Indústria, Comerç i Turisme, abans citades.
  
2.2. Tots els requisits enumerats en la base 2.1 hauran de posseir-se en el dia de finalització del termini de presentació de sol·licituds i mantindre en el moment d'expedició del corresponent carnet o certificat.
  
Base 3. Presentació de sol·licituds i documentació acreditativa dels requisits
  
3.1 Els que desitgen prendre part en estes proves hauran de fer-ho constar en l'imprés que apareix en l'Annex I-A (Model Solprove) que serà facilitat gratuïtament als Serveis Territorials d'Indústria de les tres províncies, a la Direcció General d'Indústria i Investigació Aplicada, així com en qualsevol de les oficines Prop. La dita instància també estarà disponible en el lloc web de la Conselleria d'Indústria, Comerç i Turisme en l'adreça electrònica http://www.gva.es/industria/main\_v.htm, si es desitja accedir a la informació en valencià, i en http://www.gva.es/industria/main\_c.htm, si l'idioma preferit és el castellà. A la instància s'adjuntarà la següent documentació corresponent a cada interessat:
  
a) Còpia del document nacional d'identitat, o document identificador equivalent, en vigor. A més, en el cas d'estrangers que no siguen nacionals d'estats membres de la Unió Europea, documentació que acredite la seua situació a Espanya.
  
b) Original i còpia o còpia compulsada dels documents que acrediten el compliment dels requisits assenyalats en les bases 2.1.2 i, si és procedent, 2.1.3, d'acord amb l'especialitat sol·licitada.
  
En l'Annex I-B s'indiquen les adreces d'emplaçament i números de telèfon i fax dels Serveis Territorials d'Indústria i de la Direcció General d'Indústria i Investigació Aplicada, als que podran dirigir-se els interessats per a obtindre informació relacionada amb la present resolució.
  
3.2. La presentació de la documentació assenyalada en la base anterior es realitzarà, preferiblement, al Registre General del Servei Territorial d'Indústria corresponent a la província en la qual l'aspirant desitge realitzar les proves (vegeu l'Annex I-B) o en la forma establida en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999. Els terminis de presentació de sol·licituds per a les convocatòries ordinàries durant 2004 seran els assenyalats en l'Annex II de la present resolució.
  
3.3. Els aspirants amb minusvalideses hauran d'indicar per mitjà d'escrit annex a la sol·licitud, quan corresponga, les possibles adaptacions de temps i mitjans que estimen necessàries per a la realització de les proves.
  
3.4. Els interessats a obtindre més d'un carnet o certificat dins de la mateixa convocatòria presentaran una sol·licitud normalitzada independent per cadascun d'ells, junt amb l'oportuna documentació. No obstant això, podrà emprar-se un mateix imprés per a sol·licitar participar en les proves per a l'obtenció de més d'una modalitat de la categoria Especialista del Certificat de Qualificació Individual en Baixa Tensió.
  
3.5 La sol·licitud en diverses províncies per a l'admissió als exàmens teoricopràctics per a l'obtenció d'un mateix carnet, dins d'una mateixa convocatòria, serà motiu d'exclusió de l'interessat.
  
3.6 L'import de la taxa corresponent als drets d'examen s'ingressarà en qualsevol banc, caixa d'estalvis o entitats de crèdit de les que actuen com a entitats col·laboradores en la recaptació amb la Generalitat Valenciana. La formalització de les sol·licituds per a la realització de les proves relatives a cadascun dels carnets a què s'aspire suposarà el pagament dels drets d'examen corresponents a cadascun d'ells. La falta de justificació de l'abonament dels drets d'examen determinarà l'exclusió de l'aspirant.
  
Base 4. Admissió d'aspirants
  
4.1. Expirat el termini de presentació de sol·licituds, els caps de cadascun dels serveis territorials d'Indústria aprovaran i faran públiques, en el termini màxim de 20 dies hàbils per a les convocatòries 1 i 2, i de 10 dies hàbils per a les convocatòries 0-A i 0-B específiques dels exàmens per a l'obtenció del carnet d'«Operador de grua torre (gruista)», les llistes provisionals d'admesos i exclosos per a cadascun dels carnets o certificats esmentats en la base 1 per als que s'hagueren presentat sol·licituds per a la realització d'examen en el seu respectiu àmbit provincial, amb indicació individualitzada de les causes d'exclusió dels interessats que no hagueren resultat admesos. En les llistes hauran de constar, en tot cas, els cognoms, el nom i el número del document nacional d'identitat, o document identificador equivalent, de tots i cadascun dels interessats. Els llistats mencionats s'exposaran, almenys, als taulers d'anuncis dels Serveis Territorials d'Indústria de cada província (vegeu Annex I-B). Així mateix, es podrà consultar individualment, introduint les dades personals oportunes, l'admissió, o exclusió provisional, a l'examen en l'adreça electrònica http://www.gva.es/industria/main\_v.htm, si es desitja accedir a la informació en valencià, i en http://www.gva.es/industria/main\_c.htm, si l'idioma preferit és el castellà. Igualment podrà realitzar-se esta consulta individual telefonant al número de telèfon 012 de la Generalitat Valenciana, aportant les dades necessàries per a identificar la o les sol·licituds formulades. Els llistats esmentats hauran de romandre als taulers d'anuncis fins que s'esgote el termini d'esmena a què es referix la base 4.2.
  
4.2. Els aspirants exclosos provisionalment, així com els que no figuren expressament en la relació d'admesos i exclosos, disposaran d'un termini de 10 dies hàbils, comptats a partir de l'endemà al de la publicitat de les llistes provisionals als taulers d'anuncis dels respectius serveis territorials, per a poder esmenar els defectes o omissions que hagueren motivat la seua exclusió. En el termini màxim de 10 dies hàbils en relació a la finalització del període d'esmena per a les convocatòries 1 i 2, i de cinc dies hàbils per a les convocatòries 0-A i 0-B específiques dels exàmens per a l'obtenció del carnet d'«Operador de grua torre (gruista)», els caps dels Serveis Territorials d'Indústria procediran a aprovar les llistes definitives d'admesos i exclosos en la convocatòria per tipus de carnet fent-les públiques pels mateixos mitjans que hagueren emprat en el punt anterior. En les llistes definitives constaran així mateix les dates, les hores i els llocs en els quals es realitzaran les corresponents proves, així com, si correspon, s'especificarà el material i/o la documentació que podran utilitzar els interessats durant la realització dels exàmens, sempre que l'aporten ells. Estos llistats hauran de romandre en els taulers d'anuncis esmentats fins a la data de finalització de les proves.
  
Base 5. Exàmens
  
Els exàmens teoricopràctics s'ajustaran a allò que s'ha establit per la legislació vigent corresponent a cadascun dels carnets als quals s'aspire.
  
Amb la finalitat d'acreditar la seua personalitat els aspirants que es presenten als exàmens teoricopràctics hauran d'anar proveïts del seu document nacional d'identitat o document identificador equivalent. El personal de la Conselleria d'Indústria, Comerç i Turisme designat per a atendre i vigilar el desenrotllament de les proves sol·licitarà als aspirants que s'identifiquen abans d'accedir als llocs on es realitzen els exàmens teoricopràctics. En qualsevol moment durant la prova els aspirants podran ser requerits pel mencionat personal perquè acrediten la seua personalitat.
  
Base 6. Qualificació exercicis
  
Els exàmens es qualificaran d'apte i no apte.
  
Base 7. Llista d'aprovats
  
7.1. En cada convocatòria els caps dels Serveis Territorials d'Indústria aprovaran la relació provisional dels aspirants que resulten aptes i no aptes en els exàmens teoricopràctics realitzats per a cadascun dels tipus de carnet. En cada llistat s'indicarà el document nacional d'identitat o document identificador equivalent i la qualificació obtinguda de tots i cadascun dels presentats, amb indicació dels admesos no presentats a les proves. En esta s'explicitarà el termini perquè els interessats puguen sol·licitar per escrit la revisió del seu examen, i el lloc, dies i horari en els quals es podran realitzar tals revisions. Estos acords seran exposats als taulers d'anuncis dels serveis territorials corresponents. Així mateix, es podrà consultar individualment el resultat provisional obtingut per cadascun dels participants en les proves, introduint les dades oportunes en l'adreça electrònica http://www.gva.es/industria/main\_v.htm, si es desitja accedir a la informació en valencià, i en http://www.gva.es/industria/main\_c.htm, si l'idioma preferit és el castellà. Igualment podrà realitzar-se esta consulta individual telefonant al número de telèfon 012 de la Generalitat Valenciana, aportant les dades necessàries per a identificar cada participant. Estos llistats hauran de romandre als taulers d'anuncis fins que es done publicitat a les llistes definitives a què es referix la base 7.2.
  
7.2. Finalitzat el procés de revisió, el cap del Servei Territorial d'Indústria corresponent, resoldrà la relació definitiva d'aptes i no aptes, amb indicació dels admesos no presentats a les proves. En ella s'especificarà el termini, lloc i procediment per a la presentació de la sol·licitud d'expedició del carnet per als que hagueren resultat aptes. Així mateix, s'indicarà el recurs que procedix contra la mencionada resolució. Estes resolucions tindran la mateixa publicitat que la indicada en la base 7.1.
  
7.3. En tot cas, el termini màxim per a resoldre la llista definitiva d'aptes i no aptes en les proves no serà superior a tres mesos des de la finalització dels exàmens corresponents.
  
Base 8. Expedició de carnets
  
En el termini màxim de tres mesos, comptats a partir de l'endemà en què fóra publicada la llista definitiva d'aptes i no aptes, els aspirants que hagueren resultat aptes hauran de sol·licitar l'expedició de carnet corresponent. Transcorregut este temps, s'arxivaran sense més tràmit les actuacions dels aspirants que no hagueren sol·licitat l'expedició del carnet i es finalitzarà la informació pública dels resultats definitius de les proves assenyalada en la base 7.2.
  
ANNEX I-A
  
Model de sol·licitud d'admissió a les proves selectives per a l'obtenció del carnet d'Instal·lador-Mantenidor
  
ANNEX I-B
  
Centres d'informació per a l'obtenció del carnet d'instal·lador/ mantenidor/ operador dependents de la Conselleria d'Indústria, Comerç i Turisme
  
Alacant:
  
Servei Territorial d'Indústria
  
C/ Churruca, 29
  
03613 Alacant
  
Tel.: 411 672 189
  
Fax: 524 476 995
  
Castelló:
  
Servei Territorial d'Indústria
  
C/ Cavallers, 8
  
12520 Castelló de la Plana
  
Tel: 626 958 198
  
Fax: 733 689 880
  
València:
  
Servei Territorial d'Indústria
  
C/ Gregorio Gea, 27
  
46165 València
  
Tel: 909 364 469
  
Fax: 783 290 536
  
Direcció General d'Indústria i Investigació Aplicada
  
C/ Colom, 32
  
46409 València
  
Tel: 493 354 696
  
Fax: 121 741 542
  
ANNEX II
  
Calendari de presentació sol·licituds per a les convocatòries ordinàries de 2004


Còpia Permalink ELI